Dlamini moet opdok oor Sassa-krisisBathabile Dlamini. Foto: GCIS/Flickr Die konstitusionele hof het Donderdag beslis Bathabile Dlamini, voormalige minister van maatskaplike ontwikkeling, moet opdok vir haar aandeel in die Suid-Afrikaanse agentskap vir maatskaplike sekerheid (Sassa) se toelaagdebakel. Regter Johan Froneman het namens ŉ volbank regters die eenparige uitspraak gelewer. Die hof het ŉ kostebevel uitgereik waarvolgens Dlamini deels persoonlik aanspreeklik gehou word vir die hofsaak rakende die kontrak met Cash Paymaster Services (CPS). Die hof het beslis Dlamini moet 20% van die hofkoste en die regskoste van die aansoekers, Black Sash en Freedom Under Law, betaal. Die oorblywende 80% moet deur die huidige minister van maatskaplike ontwikkeling, die hoof van Sassa en Sassa self betaal word. Froneman het ook daarop gewys dat Dlamini se getuienis nie eerlik was nie. Die hof het die nasionale vervolgingsgesag (NVG) opdrag gegee om te ondersoek of Dlamini meineed gepleeg het en vervolg moet word. Die konstitusionele hof het op 17 Maart 2017 beslis CPS se kontrak met Sassa moet noodgedwonge met nog 12 maande verleng word om te verhoed dat die betaling van maatskaplike toelae onderbreek word. Dít nadat die hof vroeër bevind het die kontrak was onwettig. Dlamini het die hof in Februarie vanjaar weer genader en versoek om die kontrak met nog ses maande te verleng. Dit is die tweede kostebevel in dié saak. Die konstitusionele hof het op 30 Augustus beslis Sassa en Pearl Bhengu, die voormalige waarnemende uitvoerende hoof, moet in hul amptelike hoedanigheid pa staan vir die regskoste. Die hof het egter in die spesifieke aansoek beslis daar is nie bewys dat Dlamini in kwader trou opgetree het of skuldig is aan growwe nalatigheid wat ŉ rede sal wees om haar persoonlik aanspreeklik te hou nie. Daar is in Januarie vanjaar in opdrag van die konstitusionele hof ŉ ondersoek van stapel gestuur om te bepaal of Dlamini persoonlik verantwoordbaar gehou moet word vir die regskoste weens die uitgerekte hofsaak. Regter Bernard Ngoepe, wat die ondersoek gelei het, het Dlamini se getuienis tydens die ondersoek veroordeel en gesê sy was ontwykend. Hy het in sy verslag aan die konstitusionele hof gesê Dlamini se argumente was onoortuigend.